Паколькі час быў складаны, Байкоў вымушана падпрацоўваў і ў іншых месцах. У прыватнасці, з верасня 1918 года ён выкладаў філасофскую прапедэўтыку ў Мінскай урадавай мужчынскай гімназіі, якая была толькі што рээвакуіравана з Масквы і таму мела патрэбу ў мясцовых педагагічных кадрах. Калі ж у адпаведнасці з дэкрэтам Усерасійскага цэнтральнага выканаўчага камітэта “Аб сярэдняй адукацыі” праз паўгода Мінская гімназія была пераўтворана ў Савецкую працоўную школу другой ступені № 2, месца ў ёй для філасофскіх дысцыплін ужо не знайшлося…